

			[image: Cover of Duellanten: mannen og myten Tordenskjold by Alexander Wisting]


	
		
			Alexander Wisting

			DUELLANTEN

			Mannen og myten Tordenskjold

			[image: ]

			© Bonnier Norsk Forlag, Oslo 2025

			www.bonnierforlag.no

			[image: ]

			Omslagsdesign: Liselotte Dick/Bonnier Norsk Forlag 

			Tilrettelagt for ebok av eBokNorden as

			Forside: Illustrasjon av Tordenskjold: Ole Tobias Olsen, Nasjonalbiblioteket, 
Public domain og Tordenskjold i Dynekilen av Carl Neumann, Public domain.

			Bakside: Tordenskiold i kamp med en svensk fregatt av O. Væring, Public domain

			Forfatterfoto: Christopher Helberg

			For å gjøre utvalgte sitater fra Tordenskjolds brev lettere lesbare er de fritt oversatt 

			av forfatteren. Originaltekstene kan leses på Nasjonalbibliotekets digitalarkiv i boken 
Tordenskjolds brev.

			ISBN: 978-82-347-2539-5 (ePub)

			ISBN: 978-82-347-2463-3 (trykk)

			Materialet i denne utgivelsen er vernet etter åndsverkloven. 
Det er derfor ikke tillatt å kopiere, avfotografere eller 
på annen måte gjengi eller overføre hele eller deler av utgivelsens 
innhold uten at det er hjemlet i lov, eller følger av avtale med Kopinor. 

			Enhver bruk av hele eller deler av utgivelsen som inntak eller 
som treningskorpus i generative modeller som kan skape tekst, 
bilder, film, lyd eller annet innhold og uttrykk, er ikke tillatt 
uten særskilt avtale med Bonnier Norsk Forlag.

			Bruk av utgivelsens materiale i strid med lov eller avtale kan føre til inndragning, 
erstatningsansvar og straff i form av bøter eller fengsel. 

			www.bonnierforlag.no

		

	
		
			Innhold

			Forord

			Ordforklaringer

			DEL I

			1. Duellen

			2. Kanskje kommer kongen

			3. En femtenårig brud

			4. Voldelig oppvekst

			5. Den «fortapte» sønnen

			6. Gutten på rømmen

			7. Drømmen om havet

			8. Menneskehandlernes avreise

			9. Slavehandel

			10. Åpne graver

			11. Bønn til kongen

			12. Kampen for tilværelsen

			13. Guds hånd

			14. Kongens ja

			15. En gyllen sjanse

			16. «Nå eller aldri»

			17. Eksplosjon

			18. Krigens muligheter

			19. Livsforandrende bekjentskap

			20. Lengtende skipssjef

			21. Bløffmakeren

			22. Risikovillig kaptein

			23. Fettere i krig

			24. Føling i fjæra

			DEL II

			25. Den syvhodede slangen

			26. Tsar Peter og det nye riket

			27. En offensiv koalisjon

			28. Brutal rekruttering

			29. Løvendals Galley

			30. Kostbare tabber

			DEL III

			31. Reisen

			32. Hell i uhell

			33. Gjennombrudd

			34. Tornebusken

			35. Krigens vinder

			36. Mannskap i opprør

			37. Kongelig dilemma

			38. Frekkhetens nådegave

			39. Nær døden-opplevelse

			DEL IV

			40. Slåsskampen

			41. En «besovet» kvinne i Christiania

			42. Skål!

			43. Krigsrett

			44. Avgjørelsen

			DEL V

			45. Utfordringen

			46. Slaget ved Kolberger Heide

			47. Hvide Ørn

			48. Desperat kommando

			49. Heksejakt

			50. Flukt og berømmelse

			51. En adelsmann for krigsrett?

			52. Til kamp for et fattig Norge

			53. Blodig fjord

			DEL VI

			54. Den siste morgenen

			55. Nordmenn som hater Karl

			56. Tsaren kommer til København

			57. Døden banker på

			58. Storpolitisk havari

			59. En anelse despot?

			60. Slaget ved Göteborg

			61. Etterspill

			62. Katastrofen i Strömstad

			63. På randen av selvmord?

			64. Et helt halvt år

			65. Stille før stormen

			66. Budbringeren

			67. Marstrand

			68. Den enes død

			69. Finale

			Epilog

			Litteratur

			Noter

		

	
		
			Forord

			Å gå omkring i København er å reise i nordisk historie. Renessansebygningene i rødt tegl stikker seg fram mellom trafikkerte veier og pregløse moderne bygg. Noen steder dominerer fortiden, andre steder er den knapt synlig. Men går du inn i Holmens kirke, blir den nesten overveldende. Slik følte jeg det da jeg første gang gikk gjennom kirkerommet og trådte inn sidefløyen der kapellet ligger. Blant utsmykkede sarkofager i tre og marmor gjenkjente jeg navnene på berømte dansker. Men det var en nordmann jeg var kommet for å møte. En som hadde ligget der i over 300 år. 

			Som gutt var det lite som fascinerte meg mer enn fortidens helter og heltinner. Fordi jeg selv nedstammet fra polfareren Oscar Wisting, som tilbrakte mye av livet på norske polarskuter, var det nærliggende å interessere seg for folk som hadde krysset verdenshavene. Men vi som vokste opp på syttitallet, erfarte også at mange av de gamle nasjonalsymbolene var på vei ut av læreverk og offentlighet. Roald Amundsen og Fridtjof Nansen var fortsatt til stede, sammen med krigere som hadde stått opp mot Hitler da det gjaldt Europas frihet. Ellers var det popstjerner, fotballspillere og politikere som rådet grunnen.

			 De gamle heltene var på vei ut. 

			Statuer og minnesmerker fantes, selvfølgelig, og fyrte du opp en sigarett, prydet en sjøhelt fyrstikkeskene. Samlet du på frimerker, dukket den samme fyren opp. Et fast blikk og noe som liknet en sjørøverskute i bakgrunnen. Utenfor taggene ante du at han hadde hånden omkring et sverdskjefte, eller en pistol. En handlingens mann.

			Navnet var Peter Wessel Tordenskjold. 

			Det er drøyt å si at Peter Wessel var min første forelskelse, men det var noe som fascinerte meg. På malerier så han ned på deg med et passe arrogant blikk. Kledd i rustning og blondekrave. Å si at man skulle ønske at moten med pudderparykker, gullknapper, blonder og silkefrakker skulle komme tilbake på syttitallet, ville ikke vært populært. Det eneste i tiden som minnet om den herlige barokkepoken, var hippiehår og glamrockernes estetikk.

			Kanskje var det de endimensjonale helteframstillingene fra den nasjonsbyggende perioden i Norge som hadde gjort ham uinteressant? Sangene og diktene fortalte om sjøslag og kamp mot hovedfienden Sverige. De fortalte ikke noe om hvem mannen egentlig var. Eller at han faktisk var med på å forme Norden slik vi kjenner det i dag. 

			Da jeg ble ungdom, fascinerte 16- og 1700-tallet meg fortsatt. Det var tiden til filosofene, komponistene, vitenskapsmennene og statsbyggerne som skapte den vestlige sivilisasjonen jeg levde i – på godt og vondt. Det var også en brutal tid. Hærførere og konger brukte mennesker som verdiløse brikker i sin maktkamp. Lidelsene var ufattelige, men beskrivelsene pirret også. Og midt i mylderet av faenskap og heroisme møtte jeg igjen helten fra barndommen.

			Nå var Peter Wessel Tordenskjold en ung nordmann som sto fram blant kjemper. En som svenske Karl XII, russiske Peter den store og danske Frederik IV måtte forholde seg til. En freidig ung gutt fra Trondheim som hadde gjort en eventyrlig klassereise i løpet av sitt korte liv. En mann Danmark, og ikke Norge, hadde tatt eierskap til. 

			Mange har skrevet om Tordenskjold tidligere, og den første biografien kom få år etter hans død. Men fordi livet hans er så fullt av delvis uavklarte mysterier og hendelser, vil det være rom for nye. Å gjøre en reise i Peters liv er mer enn å dukke ned i ville sjøslag. Det er historien om Norge og Danmark. Det er historien om kongenes kamp og syke intriger. Det er fortellingen om løgn, drap og overtro. Det er også fortellingen om å ville noe så mye at man ikke skyr noen midler for å oppnå det.

			Da jeg sto foran Peter Wessels sarkofag i Holmens kirke i København, føltes det umulig å ikke skrive denne boken. 

		

	
		
			Ordforklaringer

			Schoutbynacht: tilsvarer kontreadmirals grad

			Admiralitet: overkommandoen i marinen

			Slottsloven på Akershus: kommisjon i Christiania, fungerte som rådgivende organ for stattholderen

			Kapere og kaperfart: Private skip med autorisasjon fra myndighetene til å kapre fiendtlige handelsskip. Sjørøveri med statens godkjennelse.

			Prise: Et fiendtlig handelsfartøy som var kapret/erobret. Prisepenger ble utbetalt til erobreren og fordelt etter fastsatte regler. 

			Lovart: Betegner den siden av en båt som blir truffet av vinden. Lovart er det motsatte av le.

			Hundevakt: skipsvakt fra kl. 24 til 04.

			Fartøystyper

			Linjeskip: Store tremasters krigsskip bemannet fra 500 mann og oppover. Bestykket med 50–130 kanoner, fordelt på 2–3 kanondekk.

			Fregatt: Mellomstort tremasters krigsskip. Mannskap mellom 100–150 mann. Bestykket med 20–50 kanoner under lukket batteridekk. Lettere 
manøvrerbare seiler enn linjeskipene.

			Galei: Et mindre krigsskip med to til tre master. Utstyrt med årer og bestykket med 5–15 kanoner.

			Snau: Tomastet hurtiggående krigsskip benyttet til rekognosering og kapring.

			Sjalupp: mellomstor robåt

			Stykkpram: flatbunnet fartøy, et flytende artilleri med mange og kraftige kanoner. Selv om de hadde master, ble de slept inn i kamp.

			Kreiert: handelsskip med tre master

			Hukkert: handelsskip med to master

			DEL I

		

	
		
			1. Duellen

			12. november 1720. Gleidingen, Tyskland.

			To menn kler av seg ytterjakkene i den hustrige novembermorgenen. Skikkelsene deres avtegner seg skarpt mot en stålgrå himmel og et vinterbrunt åkerlandskap. Klokken har passert åtte, og dagslyset har så vidt fortrengt mørket da duellantene får godkjent sine våpen. 

			I forkant har sekundantene Georg Otto Von Münchhausen og André Sicre inspisert duellplassen, en svakt skrånende slette ved den lille landsbyen Gleidingen i Niedersachsen. 

			Til tross for at det er tidlig på morgenen, har rundt tjue unge offiserer fra Hannover funnet veien til Sehlwiese, som sletten kalles. De har møtt opp av én grunn. Den ene av duellantene er den berømte norske viseadmiralen Peter Wessel Tordenskjold. Kong Frederik IVs betrodde sjøoffiser.

			Mannen som har utfordret Tordenskjold, er den svenske adelsmannen Jacob Axel Staël von Holstein. Staël krever oppreisning for å ha blitt krenket og stokkprylt av nordmannen i Hannover et par dager tidligere. Ydmykelsen hadde skjedd i full offentlighet og var nedverdigende for en mann av Staëls rang. På duellplassen bærer han et plaster over øyet, som har antatt Sveriges blågule nasjonalfarger etter julingen.

			I tillegg til Tordenskjold og Staël, sekundantene og offiserene finnes flere andre personer på sletten. En av dem er kirurgen Wreede, som kan bistå hvis det ulykkelige – og utenkelige – skulle skje at viseadmiralen får en alvorlig skade. En annen er Tordenskjolds kammertjener, Niels Christian Kold. Tjuesjuåringen har fulgt sin herre fra København til duellplassen ved Gleidingen. Kold viker knapt fra hans side, men er urolig foran duellen. Han stoler verken på Tordenskjolds egen sekundant, Münchhausen, eller Staël og Sicre. For mange «tilfeldigheter» har inntruffet i forkant, mener han. Valg av duellvåpen. Feilaktige og villedende beskjeder. Hendelser som kan påvirke utfallet av duellen. Et annet urovekkende syn er en gruppe bønder med skarpe redskaper som nærmer seg over jordene. Ser de for seg at det snart vil finnes et lik å plyndre? 

			Sekundantene sørger for å dytte tilskuerne tilbake. Ingen må komme i veien under duellen. Etter å ha fått kontroll på plassen tar Münchhausen med seg en hjelper og griper Kold i et fast grep. De vil avvæpne kammertjeneren, slik at han ikke kan bistå sin herre. Kold har protestert på at Tordenskjolds kårde ikke er egnet til duell. Likevel adlyder han og gir fra seg våpnene.

			Offiserene fra Hannover vet at deres egen kurfyrste, Storbritannias kong George 1, har forsøkt å avverge duellen. At den finner sted på ødslige Sehlwiese, skyldes at kurfyrsten har gjort dueller ulovlig på den andre siden av riksgrensen. To dager i forveien har Tordenskjold selv vært kong Georges gjest. Kanskje er det derfor viseadmiralen tar et steg fram og henvender seg til motstanderen og tilskuerne. 

			– Det gjør meg ondt at det hele har gått så langt, sier han høyt og tydelig. 

			Han beklager hendelsen i Hannover. Duellen kan vel fortsatt avverges? Trolig regner han med at Staël vil ta imot tilbudet. Svensken er ti år eldre, overvektig og nærsynt. Hvordan kan han overvinne den tretti år gamle krigerlegenden som står overfor ham? 

			I stedet for å akseptere forslaget tar Staël selv ordet. Han ber de tilstedeværende merke seg at Tordenskjold beklager, men fastholder at han likevel krever å få gjenopprettet sin ære. Viseadmiralen har tross alt banket ham opp, slik at han fortsatt bærer et plaster over venstreøyet. Staël river effektfullt av seg plasteret og går i duellposisjon. De to mennene hever kårdene mot hverandre. 

			En duell mellom to likeverdige fektere kan minne om en dans der motstanderne forsiktig nærmer seg hverandre. Den ene hånden ligger elegant på ryggen, den andre leker med det spisse våpenet. Strategi og teknikk inngår i et finslepent samspill når duellanten søker å ramme motstanderens kropp. I en duell om ære vil et blodig risp eller et mindre kutt være nok til å kåre en vinner. Ingen behøver å dø. Men denne kampen skal bli annerledes. 

		

	
		
			2. Kanskje kommer kongen

			16 år tidligere, sommeren 1704.

			«Og så var vi i Trondhjem, et sted vi lenge hadde lengtet etter i de mange onde natte-leier vi hadde hatt på vår reise fra Christian­sand.»1 Generaladmiral Ulrik Christian Gyldenløve hadde vært på sammenbruddets rand da han betrodde dagboken sine tanker før ankomsten til den gamle pilegrimsbyen på kvelden 26. juli 1704. 

			For den tjueseksårige aristokraten og marineoffiseren kunne saktens en sjøreise fra Danmark til Fredrikstad, eller noen besøk i større sørnorske byer, gå an. Verre var det når Frederik IVs konge­følge innimellom måtte forlate båtene og skranglet nordover langs lande- og kjerreveier gjennom dalførene. Fra vinduene i vognen, eller når de steg av for å hvile, så han «en stor mengde folk, som er spedalske». Den unge offiseren var overbevist om at nordmennene fikk den grusomme sykdommen gjennom «all den fisk de spiser», og den manglende aktsomhet de «har for at be». Selv om han beskrev nydelige kvinner, prektig natur og frukthager som kunne måle seg med selveste Italia, var de lyse sommernettene preget av et fryktsomt mørke. «Det er meget ubehagelig at reise i et land, der man har grunn til å frykte at reise spedalsk ut herfra.» 

			I kraft av å være Frederik IVs halvbror levde Gyldenløve et privilegert liv, som han nødvendigvis ønsket å beholde. Men for barokkmennesket var ikke høy alder noen selvfølge. Dødelige epidemier og smertefulle sykdomslidelser var en del av tilværelsen, og bakteriene skilte sjelden mellom rik og fattig. Det fantes ingen garanti for at en ung adelsmann skulle komme helskinnet fra en reise i et grått, illeluktende og tilbakestående strøk. 

			Selv om ungdomsportrettene viser et vakkert, nesten feminint ansikt med forkjærlighet for enorme parykker, var ikke Gyldenløve en kunnskapsløs jålebukk. I en alder av tjueseks år hadde han beholdt sin gutteaktige sjarm, men samtidig tilegnet seg betydelig kunnskap om militære strategier og festningsverk. Flere pågående konflikter og spenningen i forholdet til stormakten Sverige styrket posisjonen til den psykisk prøvede admiralen i vognen. 

			Det er mulig at Gyldenløve ba hyppigere enn nordmennene for å unngå sykdommer, men for en ung, viril mann stakk ikke frykten for dypt. Den religiøse karakterstyrken ble lett utfordret i møte med «smukke jomfruer». Det var en grunn til at han ble kalt «den fullkomne kavaler». En tid før inntoget i Trondheim noterer admiralen formildende at han i hvert fall én aften gikk til sengen alene.2

			Det kongelige følget som trillet inn i den hellige St. Olavs by, var langt og støyende. Siden det var kong Frederiks hyllingsferd til Norge, omfattet det alt fra sekretærer, kansellister og en rekke andre funksjonærer. I tillegg kom lakeier og tjenere samt kvalifisert personale til å tilberede og servere måltidene en konge verdig. Bare å få fraktet følget over havet fra Danmark til Fredrikstad hadde krevd ikke mindre enn ni fartøy.3 

			Frederik var seks år eldre enn Gyldenløve og hadde arvet enevoldskronen med dobbeltmonarkiet Danmark-Norge i 1699. Noe av det første han gikk i gang med, var å forsøke å erobre Schleswig-­Gottorp og dermed gi sitt bidrag til en periode med nordisk krig. Men den relativt småvokste kongen med lang neserygg og alvorlig blikk var også arbeidsom og hadde en viss politisk teft. Reisen til Norge var selvfølgelig en hyllestreise, men i tillegg en måte å forsikre seg om hvor lojale nordmennene virkelig var. Kunne Danmark risikere at nordmennene skiftet side? Trondheim var skrekkeksempelet. Etter Roskildefreden i 1658, da byen ble avstått til Sverige, hadde borgerskapet mottatt den svenske landshøvdingen med jubel.4 Det var altså ikke utelukkende en fornøyelsesreise firebarnsfaren Frederik hadde gitt seg ut på.

			Inntoget i Trondheim skjedde på dagen én måned etter at kongens elskerinne og såkalte «ektefelle til venstre hånd», Elisabeth Von Vieregg, døde i barselseng. Dermed er det grunn til å tro at kongen, i likhet med Gyldenløve, hadde sine tunge stunder på reisen. Elisabeth rakk så vidt å fylle tjuefem år og hadde stått i et lidenskapelig forhold til regenten, ulikt dronning Louise. Men livet var flyktig og pliktene mange. Den aktive kongen inspiserte utallige militærkompanier, møtte embetsmenn og beså en rekke festningsverk i viktige kystbyer. Disse beskrev Gyldenløve lakonisk som «foreldede» eller til «ingen nytte». Kort sagt var Norge elendig rustet til krig.

			I det hele tatt hadde admiralen et kritisk og til dels ironisk blikk på kongens norske opplevelser. På sørlandskysten ble følget oppvartet med middagskonsert. Ifølge Gyldenløve fikk de servert en «elendig arie, som byens kantor sang, geleidet av noen stemmer som øl og brennevin hadde brakt til aller siste ytterlighet». De befant seg lenger og lenger unna København, både geografisk og kulturelt. I admiralens øyne var det kanskje ikke så farlig da kongen «heller ville høre en hest vrinske, enn den aller beste musikk».5 Men Trondheim var bedre. 

			Gyldenløve gikk gjennom stredet der Harald Hårfagre skulle ha bodd. Det danske følget virket å ha en ydmyk interesse for de gamle norske kongene. «Vi så Domkirken, som har vært bygget av den berømte Kong Olav», skrev Gyldenløve. Han sto foran ruinene av kirken, der ikke mye mer enn koret var tilbake. Resten var ødelagt to hundre år tidligere. Blant steiner og sammenraste bueganger mente han likevel fortsatt å kunne se det imponerende omfanget. Et innsatt marmorstykke i muren «som man sier er målt av denne hellige konges høyde», fortalte admiralen at Olav hadde målt over to meter fra bakken.6 Kongefølget må ha opplevd at de inspiserte rester av fortidens falne giganter. Det var Guds lykke at landet av undersåtter ikke lenger var befolket av menn med den hellige St. Olavs fysikk og støpning. 

			Trønderne som samlet seg for å få et glimt av det celebre følget, hadde aldri tidligere sett sin egen konge i levende live. Heller ikke den forrige. Bare noen få av byens rikeste kunne ha kastet et blikk på et noenlunde virkelighetsnært portrettmaleri av Frederik. For de fleste var sølvmyntene preget med kongens profil deres eneste bilde av monarken. Nå sto han foran dem i kjøtt og blod, energisk og ganske imponerende. 

			Når det gjaldt Gyldenløve, var han for tilskuerne et ungt, ukjent ansikt under en mektig parykk og rank kroppsholdning. En tydelig lederskikkelse i kongens innerste krets. Utover kong Frederik og Gyldenløve fantes det også en tredje personlighet verdt å merke seg. Hans navn var Christian Thomesen Sehested. De som observerte ham, merket seg kanskje fyldige, velformede lepper og en liten kløft i haken. I munnviken syntes det å lure et arrogant smil, slik en sønnesønn av en berømt kongelig kansler kunne tillate seg. 

			Sehested var selv sjøoffiser med kamperfaring både i hollandsk og fransk tjeneste. Trettiniåringen fra København hadde slåss mot de fryktede tyrkerne og deltatt i bombardementet av Algier. Men det var som fregattsjef i hjemlige farvann han var blitt kjent med Gyldenløve. En felles sjøreise skulle bli starten på et varmt og varig vennskap. Da Sehested besøkte Norge, var han sjef for Sjøkadett­akademiet, en viktig institusjon som skulle gjøre norske og danske ungdommer til dyktige marineoffiserer. For det var på havet at stormakten Sverige måtte kues.

			De sene julidagene i Trondheim var kalde, og Gyldenløve forbannet at han måtte fyre opp kakkelovnen i losjiet. Om admiralen frøs, var de frammøtte trønderne som bivånte stjernefølget i byen, nok mer vant til kjølige sensommerdager. Å se kong Frederik, Gyldenløve og Sehested i sine kostbare gevanter med silketørkler, gullbånd, mønstrede jakker og kostbare smykker var en opplevelse ingen ville unnvære, uansett vær eller vind. Noe slikt hendte bare én gang i livet.

			En av de som fulgte kongebesøket med store øyne, var en trettenårig gutt fra Ringve Gård på Ladehalvøya. Han het Peter Wessel og kunne knapt forestille seg hvilken betydning nettopp disse tre mennene skulle få for ham.

		

	
		
			3. En femtenårig brud

			Gutten som hadde fått et glimt av kongen og hans menn, kom ikke fra fattige kår. Familiens posisjon og formue tilsa at veien opp til den danske herskerklassen var kortere enn for de fleste. I det hele tatt var Peter Wessels liv fullt av muligheter, takket være en nedarvet formue på morssiden.

			Da Peters foreldre giftet seg i 1671, var bryllupsgaven et eksempel på velstanden. Fra brudens foreldre fikk de et stort sølvkrus med føtter formet som sittende løver. Kruset veide hele 79 lodd (ca. 1,2 kilo). På den kostbare bryllupsgavens buede side sto det sirlig inngravert: Christopher Eilersen Skiøler og Karen Niels-Datter Brynie – 1671.7 Navnene tilhørte femtenårige Maren Schøllers foreldre. Hun var parets eneste barn, og kruset ble gitt til Maren på bryllupsdagen 30. april 1671. Foran alteret i Vår Frue kirke i Trondheim skulle hun vies til den ti år eldre kjøpmannen Jan Henrichsen Wessel. Maren var ung, men visste at det ville bli hennes oppgave å føre sin knappe slektsgren videre.

			For bergensgutten Jan Wessel betød giftermålet økt velstand og innflytelse. Schøller-familien kunne oppvise betydningsfulle sønderjyske aner, og hadde etablert seg i Trøndelag allerede på 1580-tallet. Gjennom det påfølgende hundreåret brukte de tiden godt og besatte stillinger som fogd, borgermester, justisråd og stiftsamtmann.8 Da Maren giftet seg, hadde slekten skapt et solid økonomisk grunnlag, noe som var en forutsetning for å oppnå viktige samfunnsposisjoner. 

			Schøllerne var tallrike i trondheimsområdet, men for ombudsmann og sagbrukseier Christoffer Schøller ble det med den ene datteren. Det betød at Jan Wessel kom til en betydelig medgift, spesielt siden hans unge hustru etter hvert skulle arve både foreldrene og tantens formue og jordiske gods. Blant rikdommene var Ringve gård på Lade, en lystgård som bidro til familiens selvberging, men også rekreasjon når det behøvdes. Å ha et gårdsbruk på landet var populært blant embetsmenn og kjøpmenn nede i byen.

			Unge Maren Schøller brakte mye inn i ekteskapet. Bruden fikk selv en brudgom med omhyggelig oppdragelse, delvis i Bergen og delvis i Trondheim. I hansabyen gikk han på Bergens skole, der en av medstudentene var den berømte nordlandspresten Petter Dass. At de to senere fikk et vennskapelig forhold, styrker antakelsen om at det lå et ungt bekjentskap til grunn.

			Jan Wessels trondheimsopphold begynte med losji hos morbroren Bernt Johanssøn Storch. Onkelen hadde giftet seg inn i familien til den rike borgermesteren Lars Stabel. Derfra gikk en forbindelse til Schøller-familien gjennom Karen Eylersdatter Schøller, som drev forretning i byen. Etter endt skolegang er det ikke usannsynlig at den unge kjøpmannen Jan Wessel ble opptatt i Karen Schøllers virksomhet.9 Gode familierelasjoner var viktige for å sikre framtidens maktbase. Dermed oppsto et møtested for Jan og Maren. Brudgommen må i tillegg ha hatt kvaliteter Marens foreldrene ønsket for sitt eneste barn. Familiens posisjon tillot dem å velge på øverste hylle. 

			I et festdikt skrevet til en anledning på Ringve gård noen år senere kan noen av verselinjene være et bilde på løssluppenheten som fulgte paret inn i bryllupsnatten. 

			«Våre kvinner tør vel slå gjekken sin løs. Når de ei på mennene er grum og bøs. Balstyrige og knurvurren. Sty lystig min Ola, ta fela fatt. Vi danser og springer til midt på natt.»10 At festene var frilynte, betød ikke at ekteskapet ville blomstre, men aktiviteten på sovekammeret gjorde femtenåringen raskt gravid. Fra hun var seksten til nitten år, fødte hun tre barn. Etter en kort pause fulgte tre år med tre nye fødsler. Gjennom tjuefem år skulle Maren føde sytten barn, hvorav femten levde opp. At det ikke fantes noen form for prevensjon, bidro til å gjøre barneflokken stor. Maren må ha hatt jernhelse, da fødsler var forbundet med stor risiko, både for mor og barn. Å lose så mange av ungene trygt gjennom barndommen i en tid med et iskaldt klima og hyppige epidemiutbrudd var også en prestasjon. I gjennomsnittet fødte en norsk kvinne 5–6 barn, men omkring halvparten døde tidlig. Hvordan Maren i det hele tatt maktet både fødsler, oppdragelse og rollen som kvinne i en av Trondheims mest framtredende familier, er vanskelig å forstå. Men den i utgangspunktet gode økonomien må ha spilt en rolle. Den trettende i barnerekken ble døpt Peter. 

			Familien Wessel, som fra 1690 bodde i sin egen bygård på det sørvestre hjørnet av krysset mellom Krambugata og Olav Tryggvasons gate i det som i dag kalles midtbyen, kunne unne seg godt kosthold og fem tjenestefolk. I seg selv var ikke det en spesielt stor tjenerstab, heller en nødvendighet for å få livet til å gå rundt. Et mer tydelig tegn på velstanden var at Jan og Maren, som den ene av to husstander i byen, valgte å ha en huslærer. Hadde ikke familiehistorien nettopp fortalt dem at kunnskap var makt? Jan Wessel syntes å forvalte både medgift og forretninger godt. 

			Et bevis på dette var utnevnelsen til rådmann i 1693. Det var kongen selv som satte sammen byens magistrat, en administrasjonsledelse som besto av en president, en borgemester og fire rådmenn.11 Bystyret ble utnevnt blant byens holdne menn og hadde en viktig rolle både når det gjaldt administrasjon og domstoler. Selv om det dreide seg om en deltidsstilling, var den godt betalt. Likevel var nok anseelsen og privilegiene viktigst. For Jan Wessel betød deltakelse i rådene som tok byens beslutninger, å styrke sin innflytelse som næringsdrivende. Og ikke minst tilgang på de rette kontaktene. I en tid der eksport og forretninger vokste i takt med befolkningens nyvunne kjøpekraft, kunne en offentlig stilling sikre framtiden. Trondheims lange handelstradisjoner og kystbeliggenhet ga driftige folk gode muligheter.

			Virksomheten til rådmann Wessel besto av et rederi, handel med stoff og ullvarer, et serveringssted og utleie av eiendom. I tillegg satt han på sagbruk og møller, og bodde i en av byens prektigste boliger. Familien i Bergen hadde vært en sjøfartsslekt, og Jans rederi besto av ett eget skip i utenlandsfart samt felles medeierskap i andre. Dette var en vanlig måte å fordele risikoen på, da skipsfart i krigstider kunne bety rask rikdom, men også store tap. 

			I en tid der rang betød alt og man inndelte kjøpmennene i klasse, var Wessel på andre nivå, registrert som handler av ullvarer og stoffer. Men ved århundreskiftet syntes det å gå nedover med kjøpmannen på Ringve. I 1702 hadde han falt ut av listen, som inneholdt hele 63 navn. 

			Visestattholder Johan Wibe var en av de som ikke hadde særlig tro på Jan Wessel. Wibe, som selv var født utenfor ekteskap i Frankrike, hadde vært generalmajor i Trondheim siden 1682 og kjente byen godt. Den fyldige sekstifemåringen var kjent for å være både hissig og samvittighetsfull. Som visestattholder var det Wibes oppgave å rydde opp i korrupsjon og utvikle byen. Kanskje var det disse undersøkelsene som gjorde at han hadde lite til overs for Trondheims ledende menn. Jan Wessel var ikke noe unntak.

			I sin bedømmelse av Wessel mente Wibe at sagbruk og gods utgjorde alt han eide, og at pengene lå bundet opp der. Han manglet fri kapital. «(…) Wessel er en god mann, men av lite geni og aktivitet», skrev visestattholderen i sin nådeløse karakteristikk. Enda verre var det med borgermesteren, som Wibe mente hadde sin største glede i å «komme pudret til Rådstuen, og ellers ete, drikke og sove».12 

			Det danske eneveldet under kong Frederik skapte en kultur der det gjaldt for embetsmennene å kare til seg posisjoner. Å gjøre seg bemerket gjennom handlekraft eller nedrakking av andre var én måte å komme seg fram på. Systemet var brutalt, og kongens representanter kunne ødelegge livet ditt om de fant det for godt. Intrigemakeriet var som sterkest i København, men maktmisbruket hadde ringvirkninger langt ut i dobbeltmonarkiets provinser, der makten hadde mindre motstand. Bak høflighetsfrasene og de høye pudderparykkene skjulte det seg en hensynsløs elite. Kanskje hadde ikke Jan Wessel det som skulle til? Nedturen sammenfalt med oppveksten til det trettende barnet, sønnen Peter Jansen Wessel.

Kolberger Heide. Slaget forte til at admiral Wachtmeister mitte sette den svenske fliten pa grann.
Det var her Peter Wessel tilkjempet seg den legendariske fregatten Hvide @rn.
Maleri av Andreas Stibolt





